《次邵卓翁韵奉寄族祖竹岩令孙》
宋代·方一夔

君不见李唐秘府堆故纸，韩老作诗■校理。

若此当时九岁童，苞裹宝函渐血指。吾宗魁橐百世传，近骑箕尾凌苍烟。

再生雏凤堕君砌，次第声名期拍肩。愿渠养气休吟诵，六翮缡褷凤质竦。

椅桐倾枝真有待，羽仪留作清时用。我今老去不作文，闭精嘿坐学养神。

萧然衰白不复漆，犹喜儿辈奔秦军。閒扣商讴诩人瑞，笔阵纵横人不畏。

归看英物定何如，山西老将空羞愧。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。